**Въпроси/предложения и отговори/становища на ПО по Насоки за кандидатстване по покана за подбор на проектни предложения “Интегрирани мерки за приобщаване и овластяване на ромите”**

|  |  |  |
| --- | --- | --- |
| **Община/ Организация** | **Въпроси/предложения/коментари/бележки** | **Отговори/становище на ПО** |
| Въпроси, зададени по време на Информационно събитие на 23.07.2021 г. в чат на платформа Zoom | Моля, посочете индикативна дата за стартиране на проекта „не по-рано от“ и индикативна продължителност в месеци. | Сключването на договори се предвижда в началото на следващата година. За начало на изпълнението, кандидатите може да заложат индикативен месец март 2022 г. Крайна дата за допустимост на разходите е 30.04.2024 г. |
|  | 1. Допустим разход ли е закупуването на микробус за предоставяне на мобилна услуга и в кое перо от бюджета трябва да бъде заложено. 2. Какви разходи са включени в раздел „непреки разходи“? Те доказват ли се с придружаващи документи или се възстановяват на база фиксирани 15% от преките разходи | 1. Закупуването на микробус е допустим разход, в случай, че е пряко обвързан с постигане на резултатите по проекта и е в следствие на възникнала необходимост, обоснована в анализ на нуждите. Микробусът е материален актив, т.е. трябва да бъде заложен в „Разходи за материални активи“ в бюджета в ИСУН 2020. 2. Съгласно чл. 8.5 от Регламента допустими непреки разходи са разходи, които не могат да бъдат идентифицирани от бенефициента и/или партньора по проекта като пряко свързани с проекта, но могат да бъдат определени и обосновани чрез неговата счетоводна система като възникнали в пряка връзка с допустимите преки разходи на проекта**. Те не могат да включват допустими преки разходи.** Съгласно Ръководство за изпълнение на проекти, неразделна част от Насоките за кандидатстване „Доказването на непреки разходи, изчислени на база фиксирана ставка съгласно чл. 8.5.1 букви b), c) и d) от Регламента, няма нужда от подкрепящи документи…. Допустимостта се доказва с приложени счетоводни справки.“ |
|  | Допустимо ли е да има само 1 партньор от норвежка страна и той да бъде неправителствена организация, а не община.  Разходите за труд от норвежка страна включени ли са в тези 8% разходи за управление или са отделно бюро от бюджета? | 1. Съгласно Насоките за кандидатстване, проектът трябва да се изпълнява в партньорство **с поне една неправителствена организация (НПО), регистрирана в България**, с най-малко 3 години успешен опит в областта на приобщаването и овластяването на ромите, за предпочитане с опит в прилагане на интегрирани подходи за предоставяне на услуги, ефективни форми на мобилизиране на участието и самоорганизацията на ромската общност. Препоръчително е поне една от партньорските неправителствени организации да е ромска организация[[1]](#footnote-1) с опит в работата с целевата общност (и/или сходни общности).“ 2. В случай, че експерт от страна на избран партньор от страна-донор участва в управлението на проекта, то възнаграждението му следва да е част от посочените 8% разходи за управление. |
|  | 1. Задължително ли е провеждането на пазарни консултации по чл. 44 от ЗОП преди обявяване на обществената поръчка, при условие че ще има вече одобрен бюджет за оборудване, СМР и др.? 2. Допустимо ли е в екипа за управление на проекта да бъдат назначени лица в пенсионна възраст поради липса на такива в трудоспособна възраст? | 1. Съгласно Насоките за кандидатстване предоставянето на финансиране по проект не може да се счита за потвърждение на допустимостта на разходните позиции в бюджета на проекта. В тази връзка пазарното проучване е задължително, независимо от одобрения бюджет. 2. Да, допустимо е да бъдат включени лица в пенсионна възраст. |
|  | Възможно ли е община, която наскоро е одобрила регулационен план на територия с обособено ромско население да кандидатства за изграждане на водопровод? | Съгласно Насоките за кандидатстване проектът следва да бъде разработен на база анализ на нуждите и описание на наличните местни ресурси и пропуски. В случай, че необходимостта от изграждане на водопровод е обосновано в съответните документи, подходящо е в цялостния контекст на проекта, приложени са всички необходими документи и се вмества в лимита от 40 % от общите разходи по проекта, то дейността е допустима. |
|  | Може ли да дадете дефиниции за маргинализирани и сегрегирани общности? | Маргинализацията може да бъде определена при използване на набор от относими показатели, като например социално изключване, висока дълготрайна безработица, ниско равнище на образование, (изключително) лоши жилищни условия, високо равнище на дискриминация и прекомерна изложеност на рискове за здравето и/или липса на достъп до здравеопазване, т.е. онези групи от населението, които се считат за най-уязвими и най-нуждаещи се от помощ; които редовно се сблъскват с тежка дискриминация и предразсъдъци.  Сегрегирана общност: Сегрегация, основана на антропологични различителни признаци като раса, етнос, език и други. Сегрегация, в основата на която „стои идеята за превъзходство на доминиращата етническа група и култура спрямо по-малките групи, изразяваща се в изолиране на тези по-малки групи в определени райони или гета“ (Българска национална доктрина, 1997:18) |
|  | Допустими ли са освен ромска целева група и жители на високопланински, труднодостъпни, отдалечени от градския център населени места? | Съгласно Насоките за кандидатстване основна целева група по процедурата е: Роми и лица от други уязвими групи, живеещи в труднодостъпни и/или сегрегирани общности, със затруднен или неравен достъп до услуги, липсваща или неподходяща инфраструктура, изправени пред крайна бедност, социално изключване и маргинализация. Лицата от целевата група са със затруднен или неравен достъп до услуги от следните сектори: социално подпомагане, образование, заетост и здравеопазване. |
|  | Изисква ли се към формуляра за кандидатстване да се прилага подробна КСС?  Как става прилагането на формуляра и на проектното предложение на английски език? Откъде може да се изтегли | Съгласно Насоките за кандидатстване доказването на нивото на проектна готовност (КСС за СМР и оборудване и обзавеждане) е задължителен елемент и подлежи на оценка.  В ИСУН 2020 има раздел, в който се прикачват всички изискуеми документи, съгласно Насоките за кандидатстване, включително формулярът на английски език. Формулярът за кандидатстване може да бъде изтеглен от ИСУН 2020 и да бъде преведен на английски. |
|  | Как ще се удостоверява очакваното 40% увеличение на нивото на приемане на ромите по скалата от 1 до 10? | Бенефициентът следва да направи проучване на нивото на приемане (след подписване на договор за финансиране на проект), с цел определяне на началната базова стойност. Удостоверяването на повишеното приемане с 40 % става след провеждане на анкета в края на проектните дейности. |
|  | Задължително ли е общината да започне процедура за разработване и одобряване на регулация по ЗУТ? | Съгласно Насоките за кандидатстване, т. 8.2 Задължителни дейности: На местата с ромско население и население в сходно социално-икономическо състояние, на които липсва регулация на територията в съответствие със Закона за устройство на територията, бенефициентът се задължава да започне процедура за разработване и одобряване на регулацията по Закона за устройство на територията. |
|  | Отчетите на български или английски език трябва да се подават? | Отчитането се извършва на български език. |
|  | В какъв формат се прилага проектното предложение на английски език? | В word или pdf формат. |
|  | Може ли да се изпратят материалите на регистрираните участници? | Цялата информация, предмет на презентациите, е налична в публикуваните Насоки за кандидатстване и приложените към тях документи. |
|  | Възможно ли е да бъде отхвърлено проектно предложение, ако не е стартирана процедура за регулация по ЗУТ? | Стартирането на процедура по ЗУТ е дейност в процес на изпълнение на проекта и не е предмет на оценка на етап кандидатстване. |
|  | Има ли ограничение за брой партньорски организации? От тях, една трябва задължително да бъде ромска организация с доказан опит? | Съгласно Насоките за кандидатстване, проектът трябва да се изпълнява в партньорство **с поне една неправителствена организация (НПО), регистрирана в България**, с най-малко 3 години успешен опит в областта на приобщаването и овластяването на ромите, за предпочитане с опит в прилагане на интегрирани подходи за предоставяне на услуги, ефективни форми на мобилизиране на участието и самоорганизацията на ромската общност. Препоръчително е поне една от партньорските неправителствени организации, да е ромска организация с опит в работата с целевата общност (и/или сходни общности).“ Няма ограничение за брой партньорски организации. |
|  | Как се доказва опитът на партньорската организация? | Опитът се доказва с приложени договори и аналогични документи с описание на проекти, в които е участвала партньорската организация, доклади от изпълнени дейности, публикации и друга документация в подкрепа на твърдението, че организацията има съответния опит. |
|  | В Насоките е написано „Проектът трябва да се изпълнява в партньорство с поне една НПО, регистрирана в България, с най-малко 3 години успешен опит в областта на приобщаването и овластяването на ромите“. Как се дефинира „успешен опит“? | Ако дадената организация е работила за приобщаване и овластяване на роми и има изпълнени проекти, които са одобрени и платени, това се счита за успешен опит. Неуспешен опит е когато тази организация не е изпълнявала такива дейности, не е имала такива проекти, които да водят до подобряване на приобщаването и овластяването на ромите. |
|  | При анализа на нуждите на целевите групи може ли да се вземат предвид изследвания на местни активни групи от ромски произход? Например от експерти на програма РОМАКТ? | Помощта на експертите по програма РОМАКТ ще бъде полезна за общините, които искат да кандидатстват по тази процедура. |
|  | Програмният оператор има ли регионални координатори в различните области, които да помагат при извършването на мониторинг при изпълнението на проектите или тази роля е само на ПО? | Екипът на ПО е ситуиран в София, но мониторинг/контрол се провежда периодично от отговорните експерти. |
|  | Ако общините формално включват участието на ромите във фазата на планиране и изпълнение на проекта, как ще се контролира в този проект да няма злоупотреби? Например, когато се включват политически ангажирани роми, които фиктивно участват в този процес. | Съгласно Насоките за кандидатстване кандидатите трябва да подготвят обща начална оценка на целевите групи, както и на съществуващите местни ресурси, заедно с НПО партньора(-ите) и с активното участие на общността.  Документите, дейностите и начинът на изпълнението им следва да бъдат решени съвместно с представителите на ромската общност, НПО и други заинтересовани страни. |
|  | Задължително ли е експертите за изпълнение на дейностите да имат висше образование? | В насоките за кандидатстване няма такова ограничение. Бенефициентът следва да се съобразява с националните стандарти за наемане на служители. |
|  | Какви ще бъдат изискванията към лицата, заемащи длъжността здравен медиатор с оглед на това, че тези кадри са изключително малко и обучение се провеждат изключително рядко? | Обученията на здравните медиатори се провеждат всяка година и всяка община може сама да заяви нуждата си от здравни медиатори и да ги включи в проекта. Ако в съответната община няма такъв здравен медиатор, тя може да започне работа с други неформални лидери и представители на общността, като заяви към Националната мрежа на здравните медиатори своите нужди и в максимално кратък срок да се организира обучение от Националната мрежа. |
|  | Никъде не са посочени примерни ставки за експертите. Моля, дайте повече информация и пример. | Съгласно Насоките за кандидатстване допустимото възнаграждение следва да е съобразено с бюджета на проекта и обичайната политика за възнаграждения на Бенефициента/партньора. В Ръководството за изпълнение на проекти, част от документите към Насоките, са описани начините и допустимостта на възнаграждения на служители на бенефициента/партньора и външни експерти. |
|  | Заплатите по трудови договори могат ли да се калкулират в бюджета и да се отчитат месечно?  Имало е лоша практика хонорарите на експертите по проекта да се приравняват към средната заплата на държавен служител, разделена на часове. | В Ръководството за изпълнение на проекти, част от документите към Насоките, са описани начините и допустимостта на възнаграждения на служители на бенефициента/партньора.  Съгласно Насоките за кандидатстване допустимото възнаграждение следва да е съобразено с обичайната политика за възнаграждения на Бенефициента/партньора. |
|  | Как се измерва или в какви часови граници е ставката за провеждане на обучение от експертите. Как се аргументира тази ставка? | Няма ограничение за часове за провеждане на обучение. Заплащането може да стане както за обучение за един учебен час, ден, цялостно обучение / приключил процес, в зависимост от обичайната практика, от вида на обучението, от броя на обучаваните, търсения краен резултат, продължителността и др.  Доказване на допустим разход е необходимо на етап отчитане на разходите. В случай че на етап ТФО е необходима информация за начина на определяне на какъв да е разход, то ще бъде изискана допълнителна документация/мотивация в процеса на оценка. |
|  | Как може да се докаже ставката 50 лв./час за клиничен психолог? | Справка от НСИ, сключени договори, стандартна цена за един час консултация, справка в интернет и други източници. |
|  | Трябва ли към апликационната форма да се прилагат минали договори, за да се докаже ставката или е достатъчно само да се опишат? | На етап кандидатстване е достатъчно само да се опишат.  Доказване на допустим разход е необходимо на етап отчитане на разходите. В случай че на етап ТФО е необходима информация за начина на определяне на какъв да е разход, то ще бъде изискана допълнителна документация/мотивация в процеса на оценка. |
|  | Отчетите на експертите почасови ли трябва да бъдат или е допустимо да бъдат на месечна основа? | ПО не препоръчва сключването на граждански договори със служителите, които ще изпълняват функции по управление на проекти. В Ръководството за изпълнение на проекти, част от документите към Насоките, са описани начините и допустимостта на възнаграждения на служители на бенефициента/партньора и външни експерти. |
|  | Може ли юридическо лице да сключи договор за провеждане на обучение или други дейности или трябва да се сключва само с физически лица? | Няма ограничение на вида лице – физическо или юридическо, при спазване на националното законодателство, в т.ч. ЗОП. |
|  | Какъв е процесът на търсене на партньори? Възможно ли е съдействие за това от Ваша страна? Ако се получи недостиг на партньори на национално ниво, възможно ли е удължаване на крайния срок? | Всяка община, която отговаря на изискванията за кандидатстване, малко или много е работила с НПО или с лица, представляващи такива организации, които са запознати с положението в общността. Препоръчително е общината да се свърже с хора, които са работили в изолираните, маргинализираните общности на територията на общината. Така ще се осигури обективна и адекватна намеса на НПО, защото тя вече е запозната с положението на конкретната общност или по-лесно би могла да съдейства на общината, да проведе консултации, да стигне до лидерите, да стигне до ромските жени и момичетата и т.н.  В ролята ни на ПО ще подпомагаме търсенето на партньори, но само от страните-донори. Допустимо е използването на средства от Фонда за двустранни взаимоотношения за пътуване до избрания партньор или за покана на този партньор в България.  Ако изобщо се стигне до удължаване на крайния срок, то най-вероятно няма да бъде свързано с недостиг на партньори на национално ниво. |
|  | Трябва ли чуждестранните партньори да подписват декларации и да подават ОПР и Баланс както водещата организация? | Необходимите документи към проектното предложение са описани в Насоките за кандидатстване. Според вида на чуждестранните партньори е възможно да има различни изисквания към подаваните документи, но при общия принцип всички следва да представят декларациите, информация за регистрация на съответната организация и годишен отчет, в случай че исканите документи не са достъпни чрез публични регистри. |
|  | Има ли ръководство за изпълнение на проектите? | Ръководството за изпълнение на проекти е неразделна част от пакета документи за информация към Насоките за кандидатстване по настоящата процедура. |
| Камен Макавеев- Ромакт | Допустим разход ли е ремонт и рехабилитация на улица или част от улица, която е в квартал с преобладаващо ромско население в уязвимо положение.  За улицата има изготвен от общината технически проект за ремонтните дейности. | Съгласно Насоките за кандидатстване справедлива част от предвидените инфраструктурни дейности трябва да бъдат насочени към подобряване на условията в сегрегираната целева зона. Една от задължителните дейности – стартиране на процеса за устройство на територията – също ще бъде отчетена като част от дейностите по строителство/ремонт. Една от примерните дейности е подобряване на инфраструктурната среда в сегрегираните населени места: инициативи за почистване, осигуряване на повече контейнери и ефективно сметосъбиране, детски площадки и др. |
| Теменужка Кутевски | 1. Как доказваме броя на бенефициентите - с данни от НСИ - самоопределили се при последното преброяване или по адресна регистрация на ГРАО? В случаи, при които ромското население е 10% от общото население на общината, но по-малко от 2000 души: допустимо ли е да кандидатства общината самостоятелно или трябва да е в партньорство с друга община? Ако е с друга община - има ли значение процентното съотношение на бенефициентите от всяка община?  2. Стратегията за поддържане и разширяване на дейностите по проекта в рамките на 5-годишен период след завършване на проекта с цел устойчивост и разширяване на резултатите: може ли да бъде обвързано нейното реализиране с наличие на външно от общината/проектно финансиране?  3. Допустимо ли е закупуване на използвано превозно средство с цел предоставяне на мобилна услуга? | Съгласно Насоките за кандидатстване:   1. Допустими кандидати са общини, в които ромските общности съставляват най- малко 5% от общото население и където ромските общности са в неравностойно положение (живеят в компактни групи; в изолирани ромски общности; в изолирани квартали на градове или села, със затруднен достъп до базова инфраструктура и услуги, в маргинализирани и/или бедни и/или отдалечени райони) и наброяват не по-малко от 2 000 жители. За постигане на съответния брой и процент хора, живеещи в маргинализирани и/или бедни и/или отдалечени райони в неравностойно положение, е допустимо създаването на партньорства между отделните общини. В този случай планираните проектни дейности трябва да бъдат насочени едновременно към представители на целевите групи от всички общини-партньори по проекта. Всяка община може да участва (като кандидат или партньор) само в едно проектно предложение. В Насоките за кандидатстване начините за определяне на броя и процента на целевите групи са описани подборно. 2. Един от резултатите от проекта ще бъде наличието на подробна стратегия за развитие на услугите и подобряване на положението на целевата общност през следващите пет години след завършване на проекта, разработена съвместно с партньора(-ите) от гражданското общество, както и със структурите, представляващи интересите на общността (инициативни групи, общностни съвети, коалиции и др.), включително и финансовите ангажименти (на общината и/или за набиране на средства чрез публични или частни програми за финансиране). 3. Закупуването на превозно средство е допустим разход, ако е добре мотивиран и е обвързан с реализацията на дейностите по проекта. |
| Зоя Петрушева, община Пловдив | В Пакета документи в ИСУН за кандидатстване по процедура "BGLD-3.002 - Интегрирани мерки за приобщаване и овластяване на ромите" липсва Формуляр за кандидатстване на английски език, който е посочен сред задължителните за подаване документи.  В Насоките за кандидатстване, стр. 38 е написано, че се изисква: "Формуляр за кандидатстване, приложен към документацията в ИСУН 2020, подаден на английски език и съдържащ еквивалентна информация с тази във Формуляра за кандидатстване в ИСУН 2020."  Моля да разясните по какъв начин да получим достъп до посочения Формуляр.  Благодаря предварително! | Формулярът за кандидатстване в ИСУН 2020 е пригоден за изтегляне и редакция. За нуждите на тази процедура се ползва така изтегления и с попълнена преведена на английски информация Формуляр от ИСУН 2020. |
| Община Средец | В този смисъл се обръщаме към вас със следните въпроси:  1. С цел подобряване на инфраструктурната среда, допустима дейност ли е Реконструкция  на улица, на която се намира детска градина с 99% деца от ромски произход и ежедневно се ползва от родителите на тези деца, а е в крайно лошо състояние.  2. За една от задължителните дейности - стартиране на процеса за устройство на територията, какво ще се има предвид като резултат от изпълнение на дейността- само стартиране на процедурите или завършен регулационен план. | 1. Съгласно Насоките за кандидатстване справедлива част от предвидените инфраструктурни дейности трябва да бъдат насочени към подобряване на условията в сегрегираната целева зона. Една от задължителните дейности – стартиране на процеса за устройство на територията – също ще бъде отчетена като част от дейностите по строителство/ремонт. Една от примерните дейности и подобряване на инфраструктурната среда в сегрегираните населени места: инициативи за почистване, осигуряване на повече контейнери и ефективно сметосъбиране, детски площадки и др.  Съгласно гореизложено е допустимо при представяне на обосновка от страна на кандидата.  2. На местата с ромско население и население в сходно социално-икономическо състояние, на които липсва регулация на територията в съответствие със Закона за устройство на територията, бенефициентът се задължава да започне процедура за разработване и одобряване на регулацията по Закона за устройство на територията. |
| Таня Маркова  Старши експерт,  община Благоевград | Във връзка с отворена покана за подбор на проектни предложения за включване на ромите, финансирана по Програма „Местно развитие, намаляване на бедността и подобрено включване на уязвими групи“, чрез Финансовия механизъм на Европейското икономическо пространство (ФМ на ЕИП) 2014-2021 г., се наблюдава несъответствие относно наименованието на процедурата, както следва:  · На интернет-страница https://eumis2020.government.bg - BGLD-3.002 “Интегрирани мерки за приобщаване и овластяване на ромите”  · На интернет-страница www.eeagrants.bg същата е посочена като „Интегрирани мерки в подкрепа на ромското включване“, каквото е наименованието и на процедурата в Насоките за кандидатстване  · На стр. 33 от горепосочените Насоки - Покана BGLD-3.002 “Интегрирани мерки за включване на ромите“.    Моля да направите уточнение за номера и точното наименование на горепосочената процедура, и ако е необходимо да се нанесат корекции в ИСУН 2020. | За целите на кандидатстването процедурата в ИСУН 2020 е BGLD-3.002 Интегрирани мерки за приобщаване и овластяване на ромите.  Наименованието е коригирано в сайта на програмата и в насоките за кандидатстване там, където е открито разминаване. |
| д-р Милена Аврамова | Ние сме две ромски НПО организации от област Варна. Желаем да кандидатстваме по програма EEA and Norway Grants BG-LOCALDEV - Integrated measures for Roma inclusion and empowerment.  Проектът ни е насочен към жените ромки в областта. Въпросът ни е: Може ли Партия на българските жени да бъде партньор по проекта? | Съгласно Насоки за кандидатстване по процедурата допустими партньори могат да бъдат всички публични органи и неправителствени организации.  Съгласно Насоките за кандидатстване: Не се допускат дейности, насърчаващи политически партии и дейности, които пряко или косвено популяризират религиозна доктрина, мисия или определена вяра. |
| Камен Макавеев, експерт по програма Ромакт | Допустим разход ли е закупуването на фургони, които да бъдат предоставени на социално-слаби роми от силно маргинализирани общности, които в момента живеят в постройки, които нямат и най-елементарни условия за живот и са незаконно построени. Общината е определила терени, които да предостави на семейства, които да си построят жилища, но болшинството от тези семейства нямат възможност и ресурси за това. Фургоните са възможност да се подпомогнат като начало тези семейства да разрешат жилищните си проблеми. | Съгласно насоките за кандидатстване: „На местата с ромско население и население в сходно социално-икономическо състояние, на които липсва регулация на територията в съответствие със Закона за устройство на територията, бенефициентът се задължава да започне процедура за разработване и одобряване на регулацията по Закона за устройство на територията“.  Съгласно Насоките за кандидатстване проектът следва да бъде разработен на база анализ на нуждите и описание на наличните местни ресурси и пропуски, заедно с НПО партньора(-ите) и с активното участие на общността.  Документите, дейностите и начинът на изпълнението им следва да бъдат решени съвместно с представителите на ромската общност, НПО и други заинтересовани страни |
| Маргарита Стойчева, община Средец | Предвиждаме да изпълняваме проекта  в партньорство с две неправителствена организация, регистрирани в България.  Задължително условие  ли е, в екипа за управление на проекта да участват представители и на двете НПО. | Партньорите по проекта трябва да са представени в екипа за управление на проекта при съгласно Насоките за кандидатстване: „В екипа за управление трябва да участва поне един представител на неправителствена организация-партньор“. |

1. Ромската организация се ръководи от лице, идентифициращо се с ромска етническа принадлежност и/или поне половината от състава на управляващия й орган се състои от лица, идентифициращи се с ромска етническа принадлежност. [↑](#footnote-ref-1)